               EURÓPSKA KOMISIA
            V Bruseli13. 1. 2021
            COM(2021) 6 final
            2021/0002(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie v spoločnom výbore EÚ – CTC zriadenom Dohovorom o spoločnom tranzitnom režime z 20. mája 1987, pokiaľ ide o zmeny uvedeného dohovoru

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia, ktorým sa stanovuje pozícia, ktorá sa má zaujať v mene Únie v spoločnom výbore EÚ – CTC
                  1
                pre spoločný tranzitný režim (ďalej len „spoločný výbor“) v súvislosti s plánovaným prijatím rozhodnutia, ktorým sa menia dodatky k Dohovoru o spoločnom tranzitnom režime z 20. mája 1987
                  2
                (ďalej len „dohovor“).

               2.Kontext návrhu

               2.1.Dohovor

               Cieľom dohovoru je uľahčiť prepravu tovaru medzi Európskou úniou a ostatnými krajinami, ktoré sú zmluvnými stranami dohovoru. Rozširuje sa ním colný režim tranzit Únie
                  3
                na zmluvné strany dohovoru iné ako Európska únia a stanovujú sa v ňom povinnosti obchodníkov a colných orgánov, pokiaľ ide o tovar prepravovaný v rámci tohto režimu z jednej zmluvnej strany do druhej. Platnosť nadobudol 1. januára 1988.

               Európska únia je zmluvnou stranou dohovoru. Ostatnými zmluvnými stranami sú Islandská republika, Nórske kráľovstvo, Severomacedónska republika, Srbská republika, Švajčiarska konfederácia a Turecká republika. Tieto krajiny sa v dohovore uvádzajú ako krajiny spoločného tranzitného režimu.

               2.2.Spoločný výbor

               Spoločný výbor má za úlohu spravovať dohovor a zaistiť jeho riadne vykonávanie. Prostredníctvom rozhodnutí výbor prijíma zmeny dodatkov k dohovoru.

               Zmluvné strany prijímajú rozhodnutia spoločného výboru na základe vzájomnej dohody
                  4
               , ako sa stanovuje v článku 14 ods. 2 dohovoru.

               2.3.Pripravovaný akt spoločného výboru

               Začiatkom roku 2021 má spoločný výbor prijať písomným postupom rozhodnutie týkajúce sa zmeny dodatkov I a III k dohovoru („pripravovaný akt“).

               Cieľom pripravovaného aktu je zosúladiť dohovor s ustanoveniami Colného kódexu Únie (ďalej len „CKÚ“)
                  5
                a jeho delegovaným a vykonávacím aktom, ktoré sa týkajú colného režimu tranzit a colného statusu tovaru Únie, a v dodatkoch k dohovoru vykonať potrebné zmeny v nadväznosti na vystúpenie Spojeného kráľovstva z Únie
                  6
                a pristúpenie Spojeného kráľovstva k dohovoru. Ide o:

               Článok 311 vykonávacieho nariadenia Komisie (EÚ) 2015/2447
                  7
                (ďalej len „vykonávací akt“), ktorým sa stanovuje žiadosť o prevod výberu colného dlhu, bol zmenený v septembri 2019
                  8
               . Zmenou sa stanovujú pravidlá týkajúce sa žiadosti o prevod výberu colného dlhu, ak colný orgán krajiny zapojenej do tranzitnej operácie získa dôkaz o tom, že k udalostiam, ktoré viedli k vzniku dlhu, došlo na jej území. V takýchto prípadoch by uvedený orgán mal požiadať krajinu odoslania o prevod zodpovednosti za začatie vyberania na neho. Krajina odoslania by mala v určitej lehote potvrdiť, či právomoc začať vyberanie prevedie na žiadajúci colný orgán. Článok 50 dodatku I k dohovoru, ktorý preberá článok 311 vykonávacieho aktu, by sa preto mal zodpovedajúcim spôsobom zmeniť.

               Príloha 72-04 k vykonávaciemu aktu, v ktorej je opísaný plán na zabezpečenie kontinuity činností pre tranzit Únie, bola zmenená a uplatňuje sa od 30. júna 2020
                  9
               . S cieľom umožniť väčšiu flexibilitu plánu na zabezpečenie kontinuity činností pre tranzit a obmedziť formality, ktoré musia colné orgány vykonať, a náklady, ktoré im vznikajú, bola predĺžená platnosť potvrdení o celkovej záruke a potvrdení o upustení od záruky v papierovej podobe. Článok 79 dodatku I k dohovoru a kapitola III bod 19.3 prílohy II k dodatku I k dohovoru, ktorý odzrkadľuje kapitolu III časť I bod 19.3 prílohy 72-04 k vykonávaciemu aktu, by sa mali zodpovedajúcim spôsobom zmeniť.

               Keď sa CKÚ prestane uplatňovať na Spojené kráľovstvo a v Spojenom kráľovstve, s výnimkou Severného Írska, Spojené kráľovstvo pristúpi k dohovoru ako samostatná zmluvná strana
                  10
                a bude sa vykonávať protokol o Írsku/Severnom Írsku pripojený k Dohode o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu
                  11
               . Dohovor obsahuje odkazy na členské štáty EÚ, krajiny spoločného tranzitného režimu a príslušné kódy krajín. V dodatku III k dohovoru je preto potrebné vykonať primerané zmeny, aby bolo možné odlišovať Spojené kráľovstvo od Severného Írska a uviesť, že CKÚ, najmä pokiaľ ide o ustanovenia o zárukách, sa v Severnom Írsku uplatňuje.

               Pozícia EÚ k návrhu rozhodnutia spoločného výboru týkajúceho sa ďalších zmien dohovoru je založená na pravidlách EÚ, ktoré už Rada schválila (predovšetkým v ustanoveniach delegovaných a vykonávacích aktov Colného kódexu Únie). Obsah týkajúci sa vykonávania protokolu o Írsku/Severnom Írsku je v súlade s uvedeným protokolom.

               Pripravovaný akt sa stane pre strany záväzným v súlade s článkom 2 uvedeného rozhodnutia, v ktorom sa stanovuje, že nadobúda účinnosť dňom jeho prijatia.

               Ustanovenia týkajúce sa platnosti potvrdení o celkovej záruke a potvrdení o upustení od záruky v papierovej podobe by sa mali uplatňovať so spätnou účinnosťou od 30. júna 2020. Ručiteľom by sa mali poskytnúť rovnaké podmienky podľa práva Únie a dohovoru. Predĺžené obdobie platnosti potvrdení je v colných predpisoch Únie účinné už od 30. júna 2020.

               Ustanovenia týkajúce sa uplatňovania protokolu o Írsku/Severnom Írsku sa budú uplatňovať od chvíle, keď sa CKÚ prestane uplatňovať na Spojené kráľovstvo a v Spojenom kráľovstve, s výnimkou Severného Írska, kde sa CKÚ bude naďalej uplatňovať aj po uvedenom dátume, a Spojené kráľovstvo pristúpi k dohovoru ako samostatná zmluvná strana.

               V súlade s článkom 15 ods. 3 dohovoru zmluvné strany musia rozhodnutia, ktorými sa mení dohovor, uviesť do účinnosti v súlade so svojimi vlastnými právnymi predpismi.

               3.Pozícia, ktorá sa má zaujať v mene Únie

                  Navrhovanou pozíciou, ktorá sa má zaujať v mene Únie, je zmeniť dodatky I a III k dohovoru s cieľom zosúladiť ich:

                  ·s colnými právnymi predpismi Únie upravujúcimi režimy tranzit Únie, a najmä so zmeneným článkom 311 vykonávacieho aktu, ktorým sa stanovuje žiadosť o prevod výberu colného dlhu, a s prílohou 72-04 vykonávacieho aktu, pokiaľ ide o platnosť potvrdení o celkovej záruke a potvrdení o upustení od záruky v papierovej podobe používaných v pláne na zabezpečenie kontinuity činností,

                  ·s vykonávaním protokolu o Írsku/Severnom Írsku, a najmä v náležitých prípadoch odlíšiť Spojené kráľovstvo od Severného Írska.

               Navrhovaná pozícia je v súlade so spoločnou obchodnou politikou.

               Navrhované zmeny dohovoru by priniesli značné a hmatateľné výhody pre obchodníkov aj pre colné správy, a to zabezpečením úplného zosúladenia dohovoru so súčasnými právnymi predpismi Únie a tým aj vytvorením jednotných podmienok pre konzistentné uplatňovanie ustanovení týkajúcich sa colného režimu tranzit Únie a spoločného tranzitného režimu.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               V článku 15 ods. 3 dohovoru sa stanovuje, že Spoločný výbor EÚ – CTC prijíma rozhodnutia o zmenách dodatkov k dohovoru.

               4.1.2.Uplatnenie na tento prípad

               Spoločný výbor je orgán zriadený dohodou – konkrétne Dohovorom o spoločnom tranzitnom režime.

               Rozhodnutie, ktoré má spoločný výbor prijať, predstavuje akt s právnymi účinkami. Pripravovaný akt bude podľa medzinárodného práva záväzný v súlade s článkom 15 ods. 3 a článkom 20 dohovoru.

               Pripravovaným aktom sa inštitucionálny rámec dohovoru nedopĺňa ani nemení.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú cieľa zabezpečiť účinné postupy pri hraničnom vybavovaní, pokiaľ ide o tovar. Hlavný cieľ a obsah plánovaného aktu sa preto týkajú spoločnej obchodnej politiky.

               Hmotnoprávnym základom navrhovaného rozhodnutia je preto článok 207 ZFEÚ.

               4.3.Záver

               Právnym základom navrhovaného rozhodnutia by mal byť článok 207 ZFEÚ v spojení s článkom 218 ods. 9 ZFEÚ.

               5.Uverejnenie pripravovaného aktu

               Keďže aktom spoločného výboru sa zmení dohovor a dodatky k nemu, je vhodné ho po prijatí uverejniť v Úradnom vestníku Európskej únie.

               2021/0002 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie v spoločnom výbore EÚ – CTC zriadenom Dohovorom o spoločnom tranzitnom režime z 20. mája 1987, pokiaľ ide o zmeny uvedeného dohovoru

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Dohovor o spoločnom tranzitnom režime
                  12
                (ďalej len „dohovor“) medzi Európskym hospodárskym spoločenstvom, Rakúskou republikou, Fínskou republikou, Islandskou republikou, Nórskym kráľovstvom, Švédskym kráľovstvom a Švajčiarskou konfederáciou bol uzatvorený 20. mája 1987 a platnosť nadobudol 1. januára 1988.

               (2)Podľa článku 15 ods. 3 písm. a) dohovoru môže spoločný výbor zriadený uvedeným dohovorom prijímať rozhodnutiami zmeny dodatkov k dohovoru.

               (3)Spoločný výbor má začiatkom roka 2021 prijať rozhodnutie o zmene dodatkov I a III k dohovoru.

               (4)Je vhodné stanoviť pozíciu, ktorá sa má zaujať v mene Únie v spoločnom výbore, keďže rozhodnutie o zmenách dodatkov I a III k dohovoru bude po jeho schválení pre Úniu záväzným.

               (5)Článok 311 vykonávacieho nariadenia Komisie (EÚ) 2015/2447
                  13
                (ďalej len „vykonávací akt“), ktorým sa stanovuje žiadosť o prevod výberu colného dlhu, bol zmenený
                  14
               . Podľa nových odsekov 3 a 4 ak colný orgán krajiny zapojenej do tranzitnej operácie získa dôkaz o tom, že k udalostiam, ktoré boli príčinou vzniku dlhu, došlo na jej území, tento orgán by mal požiadať krajinu odoslania, aby naň previedla zodpovednosť za začatie vyberania. Krajina odoslania by mala v určitej lehote potvrdiť, či právomoc začať vyberanie prevedie na žiadajúci colný orgán. Článok 50 dodatku I k dohovoru, ktorý odzrkadľuje ustanovenia článku 311 vykonávacieho aktu, by sa preto mal zodpovedajúcim spôsobom zmeniť.

               (6)Príloha 72-04 k vykonávaciemu aktu, v ktorej je opísaný plán na zabezpečenie kontinuity činností pre tranzit Únie, bola zmenená
                  15
               . S cieľom umožniť väčšiu flexibilitu plánu na zabezpečenie kontinuity činností pre tranzit a obmedziť formality, ktoré musia colné orgány vykonať, a náklady, ktoré im vznikajú, bola predĺžená platnosť potvrdení o celkovej záruke a potvrdení o upustení od záruky v papierovej podobe. Článok 79 dodatku I k dohovoru a kapitola III bod 19.3 prílohy II k dodatku I k dohovoru, ktorý odzrkadľuje kapitolu III časť I bod 19.3 prílohy 72-04 k vykonávaciemu aktu, by sa preto mali zodpovedajúcim spôsobom zmeniť.

               (7)Keď sa CKÚ prestane uplatňovať na Spojené kráľovstvo a v Spojenom kráľovstve, s výnimkou Severného Írska, Spojené kráľovstvo pristúpi k dohovoru ako samostatná zmluvná strana
                  16
                a bude sa vykonávať protokol o Írsku/Severnom Írsku k Dohode o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu
                  17
               . Dohovor obsahuje odkazy na názvy členských štátov EÚ, krajiny spoločného tranzitného režimu a príslušné kódy krajín. V dodatku III k dohovoru je preto potrebné vykonať primerané zmeny s cieľom uviesť, že Spojené kráľovstvo je krajina spoločného tranzitného režimu a že CKÚ, najmä pokiaľ ide o ustanovenia o zárukách, sa v Severnom Írsku uplatňuje,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie buď na 33. alebo nasledujúcom zasadnutí spoločného výboru alebo písomným postupom, pokiaľ ide o zmeny dodatkov k uvedenému dohovoru, je založená na návrhu rozhodnutia spoločného výboru pripojenom k tomuto rozhodnutiu.

               Zástupcovia Únie v spoločnom výbore môžu odsúhlasiť menšie zmeny návrhu rozhodnutia spoločného výboru bez ďalšieho rozhodnutia Rady.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda/predsedníčka

                     (1)

                        Krajiny spoločného tranzitného režimu.

                     (2)

                        Ú. v. ES L 226, 13.8.1987, s. 2.

                     (3)

                        Články 226 a 227 nariadenia Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (Ú. v. EÚ L 269, 10.10.2013, s. 1).

                     (4)

                        Žiadna zmluvná strana nevzniesla námietku.

                     (5)

                        Nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (Ú. v. EÚ L 269, 10.10.2013, s. 1).

                     (6)

                        Ú. v. EÚ L 29, 31.1.2020, s. 7.

                     (7)

                        Vykonávacie nariadenie Komisie (EÚ) 2015/2447 z 24. novembra 2015, ktorým sa stanovujú podrobné pravidlá vykonávania určitých ustanovení nariadenia Európskeho parlamentu a Rady (EÚ) č. 952/2013, ktorým sa ustanovuje Colný kódex Únie (Ú. v. EÚ L 343, 29.12.2015, s. 558).

                     (8)

                        Vykonávacie nariadenie Komisie (EÚ) 2019/1394 z 10 septembra 2019, ktorým sa mení a opravuje vykonávacie nariadenie (EÚ) 2015/2447, pokiaľ ide o určité pravidlá týkajúce sa dohľadu nad prepustením do voľného obehu a výstupu z colného územia Únie (Ú. v. EÚ L 234, 11.9.2019, s. 1).

                     (9)

                        Vykonávacie nariadenie Komisie (EÚ) 2020/893 z 29. júna 2020, ktorým sa mení vykonávacie nariadenie (EÚ) 2015/2447, ktorým sa stanovujú podrobné pravidlá vykonávania určitých ustanovení nariadenia Európskeho parlamentu a Rady (EÚ) č. 952/2013, ktorým sa ustanovuje Colný kódex Únie (Ú. v. EÚ L 206, 30.6.2020, s. 8).

                     (10)

                        Rozhodnutie Spoločného výboru EÚ-CTC č. 1/2018 zo 4. decembra 2018, pokiaľ ide o vyzvanie Spojeného kráľovstva na pristúpenie k Dohovoru o spoločnom tranzitnom režime [2018/1987] (Ú. v. EÚ L 317, 14.12.2018, s. 47).

                     (11)

                        Ú. v. EÚ L 29, 31.1.2020, s. 102.

                     (12)

                        Ú. v. ES L 226, 13.8.1987, s. 2.

                     (13)

                        Vykonávacie nariadenie Komisie (EÚ) 2015/2447 z 24. novembra 2015, ktorým sa stanovujú podrobné pravidlá vykonávania určitých ustanovení nariadenia Európskeho parlamentu a Rady (EÚ) č. 952/2013, ktorým sa ustanovuje Colný kódex Únie (Ú. v. EÚ L 343, 29.12.2015, s. 558).

                     (14)

                        Vykonávacie nariadenie Komisie (EÚ) 2019/1394 z 10 septembra 2019, ktorým sa mení a opravuje vykonávacie nariadenie (EÚ) 2015/2447, pokiaľ ide o určité pravidlá týkajúce sa dohľadu nad prepustením do voľného obehu a výstupu z colného územia Únie (Ú. v. EÚ L 234, 11.9.2019, s. 1).

                     (15)

                        Vykonávacie nariadenie Komisie (EÚ) 2020/893 z 29. júna 2020, ktorým sa mení vykonávacie nariadenie (EÚ) 2015/2447, ktorým sa stanovujú podrobné pravidlá vykonávania určitých ustanovení nariadenia Európskeho parlamentu a Rady (EÚ) č. 952/2013, ktorým sa ustanovuje Colný kódex Únie (Ú. v. EÚ L 206, 30.6.2020, s. 8).

                     (16)

                        Rozhodnutie Spoločného výboru EÚ-CTC č. 1/2018 zo 4. decembra 2018, pokiaľ ide o vyzvanie Spojeného kráľovstva na pristúpenie k Dohovoru o spoločnom tranzitnom režime [2018/1987] (Ú. v. EÚ L 317, 14.12.2018, s. 47).

                     (17)

                        Ú. v. EÚ L 29, 31.1.2020, s. 102.

    ---documentbreak---

               EURÓPSKA KOMISIA
            V Bruseli13. 1. 2021
            COM(2021) 6 final
            PRÍLOHA
            k
            návrhu rozhodnutia Rady
            o pozícii, ktorá sa má zaujať v mene Európskej únie v spoločnom výbore EÚ – CTC zriadenom Dohovorom o spoločnom tranzitnom režime z 20. mája 1987, pokiaľ ide o zmeny uvedeného dohovoru

               NÁVRH
                  ROZHODNUTIE spoločného výboru EÚ – CTC zriadeného Dohovorom z 20. mája 1987 o spoločnom tranzitnom režime č. .../2021
                  z …..2021,
                  ktorým sa menia dodatky I a III k uvedenému dohovoru

               SPOLOČNÝ VÝBOR EÚ – CTC

               so zreteľom na Dohovor o spoločnom tranzitnom režime z 20. mája 1987, a najmä na jeho článok 15 ods. 3 písm. a),

               keďže:

               (1)Podľa článku 15 ods. 3 písm. a) dohovoru z 20. mája 1987 o spoločnom tranzitnom režime
                  1
                (ďalej len „dohovor“) môže spoločný výbor zriadený uvedeným dohovorom prijímať rozhodnutím zmeny dodatkov k dohovoru.

               (2)Článok 311 vykonávacieho nariadenia Komisie (EÚ) 2015/2447
                  2
               , ktorým sa stanovuje žiadosť o prevod výberu colného dlhu, bol zmenený
                  3
               . Podľa nových odsekov 3 a 4 ak colný orgán krajiny zapojenej do tranzitnej operácie získa dôkaz o tom, že k udalostiam, ktoré boli príčinou vzniku dlhu, došlo na jej území, tento orgán by mal požiadať krajinu odoslania, aby naň previedla zodpovednosť za začatie vyberania. Krajina odoslania by mala v určitej lehote potvrdiť, či právomoc začať vyberanie prevedie na žiadajúci colný orgán. Článok 50 dodatku I k dohovoru, ktorý odzrkadľuje ustanovenia článku 311 vykonávacieho nariadenia Komisie (EÚ) 2015/2447, by sa mal preto zodpovedajúcim spôsobom zmeniť.

               (3)Príloha 72 – 04 k vykonávaciemu nariadeniu Komisie (EÚ) 2015/2447, v ktorej je opísaný plán na zabezpečenie kontinuity činností pre tranzit Únie, bola zmenená
                  4
                a uplatňuje sa od 30. júna 2020. Podľa zmenenej kapitoly III bodu 19.3 platnosť potvrdení o celkovej záruke a potvrdení o upustení od záruky v papierovej podobe stanovená v prílohe 72-04 k vykonávaciemu nariadeniu (EÚ) 2015/2447 bola predĺžená s cieľom umožniť väčšiu flexibilitu plánu na zabezpečenie kontinuity činností pre tranzit a obmedziť formality, ktoré musia colné orgány vykonať, a náklady, ktoré im vznikajú. Článok 79 dodatku I k dohovoru a kapitola III bod 19.3 prílohy II k dodatku I k dohovoru, ktorý odzrkadľuje časť I kapitolu III bod 19.3 prílohy 72-04 k uvedenému vykonávaciemu nariadeniu, by sa preto mali zodpovedajúcim spôsobom zmeniť. Táto zmena by sa takisto mala uplatňovať od 30. júna 2020, aby sa ručiteľom poskytli rovnaké podmienky podľa colných predpisov Únie a dohovoru.

               (4)Tlačivá záväzkov ručiteľa sú stanovené v prílohách C1, C2, C4, C5 a C6 k dodatku III k dohovoru. V uvedených tlačivách sú vymenované členské štáty Únie a ostatné zmluvné strany dohovoru. Rozhodnutím spoločného výboru EÚ – CTC č. 2/2018
                  5
                sa vypúšťajú odkazy na Spojené kráľovstvo ako členský štát Únie a vkladá sa odkaz na Spojené kráľovstvo ako krajinu spoločného tranzitného režimu odo dňa, ku ktorému nadobudne účinnosť pristúpenie Spojeného kráľovstva k dohovoru ako samostatnej zmluvnej strany. V dôsledku uplatňovania Protokolu o Írsku/Severnom Írsku
                  6
                by sa však navyše v prípade operácií v tranzite Únie malo Severné Írsko uvádzať takým spôsobom, z ktorého vyplýva, že akákoľvek záruka, ktorá je platná v členských štátoch EÚ, musí platiť aj v Severnom Írsku.

               (5)V dôsledku uplatňovania protokolu o Írsku/Severnom Írsku a v súlade s článkom 5 ods. 2 nariadenia (ES) č. 471/2009
                  7
                bol zavedený nový kód „XI“
                  8
               , aby bolo možné odlišovať Spojené kráľovstvo od Severného Írska. Používanie kódov krajín vymedzených v prílohe A 2 a B 1 k dodatku III k dohovoru by sa malo zodpovedajúcim spôsobom zmeniť.

               (6)S cieľom zaistiť správne uplatňovanie nového kódu „XI“ by všetky údaje v dohovore, ktoré sa týkajú používania kódov krajín, mali odkazovať na prílohu A 2 alebo prílohu B 1 k dodatku III k dohovoru.

               (7)Rozhodnutie spoločného výboru EÚ – CTC č. 2/2018 nadobúda účinnosť 1. januára 2021 po tom, ako 4. decembra 2019 nadobudlo účinnosť rozhodnutie spoločného výboru EÚ – CTC č. 1/2019
                  9
               . Rozhodnutím č. 1/2019 sa na tlačivách pre záväzky ručiteľa stanovených v prílohách C1, C2, C4, C5 a C6 k dodatku III k dohovoru zaviedol nový názov „Severomacedónska republika“, zatiaľ čo rozhodnutím č. 2/2018 sa v prílohách C1, C2 a C4 omylom zaviedol starý názov „bývalá Juhoslovanská republika Macedónsko“. Na uvedených tlačivách by sa preto mal opätovne zaviesť nový názov „Severomacedónska republika“.

               Dohovor by sa mal preto zodpovedajúcim spôsobom zmeniť,

               PRIJAL TOTO ROZHODNUTIE:

               Článok 1

               1.Dodatok I k dohovoru sa mení v súlade s prílohou A k tomuto rozhodnutiu.

               2.Dodatok III k dohovoru sa mení v súlade s prílohou B k tomuto rozhodnutiu.

               Článok 2

               Toto rozhodnutie nadobúda účinnosť dňom jeho prijatia.

               Body 2 a 3 prílohy A sa uplatňujú od 30. júna 2020.

               Body 1 až 4 prílohy B sa uplatňujú odo dňa, keď Spojené kráľovstvo pristúpi k dohovoru ako zmluvná strana.

               V ...

                     Za spoločný výbor

                     predseda/predsedníčka

               Príloha A

               Dodatok I k dohovoru sa mení takto:

               1.V článku 50 sa dopĺňajú tieto odseky 3 a 4:

               „3. Ak colný orgán krajiny zapojenej do tranzitnej operácie v spoločnom tranzite získa pred uplynutím lehoty uvedenej v článku 114 ods. 2 písm. a) dôkaz o tom, že miesto, kde došlo k udalostiam, ktoré boli príčinou vzniku dlhu, sa nachádza na jeho území, uvedený orgán okamžite a v každom prípade v danej lehote zašle colnému orgánu krajiny odoslania náležite odôvodnenú žiadosť o prevod zodpovednosti za začatie vyberania na žiadajúci colný orgán.

               4. Colný orgán krajiny odoslania potvrdí prijatie žiadosti podanej v súlade s odsekom 3 a do 28 dní od dátumu odoslania žiadosti informuje žiadajúci colný orgán, či súhlasí s tým, že žiadosti vyhovie a prevedie zodpovednosť za začatie vyberania na žiadajúci orgán.“

               2.V článku 79:

               a)odsek 2 sa nahrádza takto:

               „2. Obdobie platnosti potvrdenia o celkovej záruke alebo potvrdenia o upustení od záruky nesmie byť dlhšie ako päť rokov. Colný úrad prijímania záruk však môže uvedené obdobie predĺžiť o jedno ďalšie obdobie najviac piatich rokov.“

               b)za odsek 2 sa dopĺňajú odseky 3 a 4:

               „3. Ak je colný úrad prijímania záruk počas obdobia platnosti potvrdenia informovaný, že potvrdenie nie je v dôsledku mnohých zmien dostatočne čitateľné a colný úrad odoslania by ho mohol zamietnuť, zruší platnosť tohto potvrdenia a v prípade potreby vystaví nové.

               4. Potvrdenia s dvojročným obdobím platnosti zostávajú platné. Colný úrad prijímania záruk môže obdobie ich platnosti predĺžiť o druhé obdobie najviac piatich rokov.“

               3.Kapitola III bod 19.3 prílohy II sa nahrádza takto:

               „19.3 Obdobie platnosti potvrdenia o celkovej záruke alebo potvrdenia o upustení od záruky nesmie byť dlhšie ako päť rokov. Colný úrad prijímania záruk však môže uvedené obdobie predĺžiť o jedno ďalšie obdobie najviac piatich rokov.

               Ak je colný úrad prijímania záruk počas obdobia platnosti potvrdenia informovaný, že potvrdenie nie je v dôsledku mnohých zmien dostatočne čitateľné a colný úrad odoslania by ho mohol zamietnuť, zruší platnosť tohto potvrdenia a v prípade potreby vystaví nové.

               Potvrdenia s dvojročným obdobím platnosti zostávajú platné. Colný úrad prijímania záruk môže obdobie ich platnosti predĺžiť o druhé obdobie najviac piatich rokov.“

               Príloha B

               Dodatok III k dohovoru sa mení takto:

               1.V hlave II kapitole II bode B (Podrobnosti k jednotlivým údajom tranzitného vyhlásenia) zarážke „REFERENCIA ZÁRUKY“ prílohy A 1 sa text „(2-miestny alfabetický kód krajiny ISO)“ v obsahu pre políčko 2 nahrádza textom:

               „(kód krajiny uvedený v prílohe A 2)“.

               2.Do bodu 1 prílohy A 2 sa dopĺňa táto veta:

               „XI sa používa pre Severné Írsko.“.

               3.V bode 1 prílohy A 4 sa text „(2-miestny alfabetický kód krajiny ISO)“ v obsahu pre políčko 2 nahrádza textom:

               „(kód krajiny uvedený v prílohe A 2)“.

               4.Kolónka 51 prílohy B 1 sa mení takto:

               a)text „GBSpojené kráľovstvo“ sa nahrádza textom:

               „GB
                     Spojené kráľovstvo (bez Severného Írska)“;

               b)v zozname sa dopĺňa táto položka:

               „XI
                     Severné Írsko“.

               5.Bod 1 prílohy C1 sa mení takto:

               a)text „bývalá Juhoslovanská republika Macedónsko“ sa nahrádza textom „Severomacedónska republika“;

               b)k textu „Spojené kráľovstvo Veľkej Británie a Severného Írska3“ sa pred poznámku na konci č. 3 dopĺňa poznámka na konci č. 3a vrátane tohto textu:

               „Podľa Protokolu o Írsku/Severnom Írsku k Dohode o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu sa na účely tejto záruky má Severné Írsko považovať za súčasť Európskej únie. Ručiteľ usadený na colnom území Európskej únie preto uvedie adresu na doručovanie alebo určí zástupcu v Severnom Írsku, ak sa v ňom môže použiť záruka. Ak je však záruka v kontexte spoločného tranzitu platná v Európskej únii a v Spojenom kráľovstve, jednotná adresa na doručovanie alebo určený zástupca v Spojenom kráľovstve sa môžu vzťahovať na všetky časti Spojeného kráľovstva vrátane Severného Írska.“.

               6.Bod 1 prílohy C2 sa mení takto:

               a)text „bývalá Juhoslovanská republika Macedónsko“ sa nahrádza textom „Severomacedónska republika“;

               b)k textu „Spojené kráľovstvo Veľkej Británie a Severného Írska“ sa dopĺňa poznámka na konci č. 2a vrátane tohto textu:

               „Podľa Protokolu o Írsku/Severnom Írsku k Dohode o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu sa na účely tejto záruky má Severné Írsko považovať za súčasť Európskej únie. Ručiteľ usadený na colnom území Európskej únie preto uvedie adresu na doručovanie alebo určí zástupcu v Severnom Írsku, ak sa v ňom môže použiť záruka. Ak je však záruka v kontexte spoločného tranzitu platná v Európskej únii a v Spojenom kráľovstve, jednotná adresa na doručovanie alebo určený zástupca v Spojenom kráľovstve sa môžu vzťahovať na všetky časti Spojeného kráľovstva vrátane Severného Írska.“.

               7.Bod 1 prílohy C4 sa mení takto:

               a)text „bývalá Juhoslovanská republika Macedónsko“ sa nahrádza textom „Severomacedónska republika“;

               b)k textu „Spojené kráľovstvo Veľkej Británie a Severného Írska3“ sa pred poznámku na konci č. 3 dopĺňa poznámka na konci č. 3a vrátane tohto textu:

               „Podľa Protokolu o Írsku/Severnom Írsku k Dohode o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu sa na účely tejto záruky má Severné Írsko považovať za súčasť Európskej únie. Ručiteľ usadený na colnom území Európskej únie preto uvedie adresu na doručovanie alebo určí zástupcu v Severnom Írsku, ak sa v ňom môže použiť záruka. Ak je však záruka v kontexte spoločného tranzitu platná v Európskej únii a v Spojenom kráľovstve, jednotná adresa na doručovanie alebo určený zástupca v Spojenom kráľovstve sa môžu vzťahovať na všetky časti Spojeného kráľovstva vrátane Severného Írska.“.

               8.Riadok 7 prílohy C5 sa mení takto:

               1.k textu „Spojené kráľovstvo“ sa dopĺňa poznámka pod čiarou (**) vrátane tohto textu:

               2.„(**) Podľa Protokolu o Írsku/Severnom Írsku k Dohode o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu by sa na účely tejto záruky malo Severné Írsko považovať za súčasť Európskej únie.“.

               9.Riadok 6 prílohy C6 sa mení takto:

               1.k textu „Spojené kráľovstvo“ sa dopĺňa poznámka pod čiarou (**) vrátane tohto textu:

               2.„(**) Podľa Protokolu o Írsku/Severnom Írsku k Dohode o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu by sa na účely tejto záruky malo Severné Írsko považovať za súčasť Európskej únie. “.

                     (1)

                        Ú. v. ES L 226, 13.8.1987, s. 2.

                     (2)

                        Vykonávacie nariadenie Komisie (EÚ) 2015/2447 z 24. novembra 2015, ktorým sa stanovujú podrobné pravidlá vykonávania určitých ustanovení nariadenia Európskeho parlamentu a Rady (EÚ) č. 952/2013, ktorým sa ustanovuje Colný kódex Únie (Ú. v. EÚ L 343, 29.12.2015, s. 558).

                     (3)

                        Vykonávacie nariadenie Komisie (EÚ) 2019/1394 z 10 septembra 2019, ktorým sa mení a opravuje vykonávacie nariadenie (EÚ) 2015/2447, pokiaľ ide o určité pravidlá týkajúce sa dohľadu nad prepustením do voľného obehu a výstupu z colného územia Únie (Ú. v. EÚ L 234, 11.9.2019, s. 1).

                     (4)

                        Vykonávacie nariadenie Komisie (EÚ) 2020/893 z 29. júna 2020, ktorým sa mení vykonávacie nariadenie (EÚ) 2015/2447, ktorým sa stanovujú podrobné pravidlá vykonávania určitých ustanovení nariadenia Európskeho parlamentu a Rady (EÚ) č. 952/2013, ktorým sa ustanovuje Colný kódex Únie (Ú. v. EÚ L 206, 30.6.2020, s. 8).

                     (5)

                        Ú. v. EÚ L 317, 14.12.2018, s. 48.

                     (6)

                        Protokol o Írsku/Severnom Írsku k Dohode o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Ú. v. EÚ L 29, 31.1.2020, s. 102).

                     (7)

                        Nariadenie Európskeho parlamentu a Rady (ES) č. 471/2009 zo 6. mája 2009 o štatistike Spoločenstva o zahraničnom obchode s nečlenskými krajinami a o zrušení nariadenia Rady (ES) č. 1172/95 (Ú. v. EÚ L 152, 16.6.2009, s. 23).

                     (8)

                        Vykonávacie nariadenie Komisie (EÚ) 2020/1470 z 12. októbra 2020 o nomenklatúre krajín a území pre európsku štatistiku medzinárodného obchodu s tovarom a o geografickom členení pre iné podnikové štatistiky (Ú. v. EÚ L 334, 13.10.2020, s. 2).

                     (9)

                        Ú. v. EÚ L 103, 3.4.2020, s. 47.


               EURÓPSKA KOMISIA
            V Bruseli27. 1. 2021
            COM(2021) 27 final
            2021/0014(NLE)
            Návrh
            ROZHODNUTIE RADY
            o pozícii, ktorá sa má prijať v mene Európskej únie vo Výbore pre obchod, pokiaľ ide o zmenu dodatku 1 k prílohe XII (Verejné obstarávanie) k Dohode o obchode medzi Európskou úniou a jej členskými štátmi na jednej strane a Kolumbiou, Peru a Ekvádorom na strane druhej

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia, ktorým sa stanovuje pozícia, ktorá sa má prijať v mene Únie vo Výbore pre obchod zriadenom v Dohode o obchode medzi Európskou úniou a jej členskými štátmi na jednej strane a Kolumbiou, Peru a Ekvádorom na strane druhej (ďalej len „dohoda o obchode“), a najmä na jej článok 191.

               Článkom 191 dohody o obchode sa stanovujú postupy, podľa ktorých ktorákoľvek zmluvná strana môže upraviť alebo opraviť rozsah svojho obstarávania patriaceho do pôsobnosti hlavy VI dohody o obchode.

               V oddiele A pododdiele 1 („Orgány ústrednej vládnej moci“) dodatku 1 k prílohe XII („Verejné obstarávanie“) k dohode o obchode sa uvádzajú kolumbijské orgány ústrednej vládnej moci, na ktorých obstarávanie sa vzťahuje hlava VI.

               Na zasadnutí podvýboru pre verejné obstarávanie, ktoré sa uskutočnilo 17. októbra 2019 v Bogote, Kolumbia informovala Úniu o svojom zámere aktualizovať zoznam obstarávateľských subjektov na ústrednej úrovni a doplniť ho o šesť agentúr, ktoré boli vytvorené po roku 2011 a patria na úroveň výkonnej moci. Právomoci, ktoré v súčasnosti vykonávajú takéto agentúry, vykonávali v čase uzavretí rokovaní o dohode o obchode medzi Úniou a Kolumbiou v roku 2010 obstarávateľské subjekty na ministerskej úrovni. Uvedené agentúry sa v súčasnosti neuvádzajú na zozname obstarávateľských subjektov na ústrednej úrovni Kolumbie, pokiaľ ide o pôsobnosť pri obstarávaní.

               Únia a Kolumbia sa dohodli, že zmenia oddiel A pododdiel 1 dodatku 1 k prílohe XII k dohode o obchode. Únia a Kolumbia súhlasia s tým, že takáto aktualizácia by si nemala vyžadovať žiadne kompenzačné vyrovnania, keďže ide o menšiu zmenu podľa článku 191 ods. 2 dohody o obchode.

               Rozhodnutie zmeniť oddiel A pododdiel 1 dodatku 1 k prílohe XII k dohode o obchode môžu podľa článku 14 ods. 3 dohody o obchode v spojení s článkom 12 ods. 4 vo Výbore pre obchod zriadenom dohodou o obchode prijať Únia a Kolumbia („dotknutá signatárska andská krajina“), keďže sa zmena týka výlučne dvojstranných vzťahov medzi nimi.

               2.Kontext návrhu

               2.1.Dohoda o obchode

               Cieľom dohody o obchode je otvoriť trhy a upevniť obchodné vzťahy medzi Európskou úniou a jej členskými štátmi a Kolumbiou, Ekvádorom a Peru.

               Jedným z hlavných cieľov dohody o obchode je účinné a recipročné otvorenie trhov verejného obstarávania zmluvných strán. Hlava VI dohody o obchode, ktorá je venovaná verejnému obstarávaniu, má splniť dva ciele: stanoviť pravidlá verejného obstarávania, ktoré majú zabezpečiť, že verejné zákazky budú udeľované transparentným, účinným a nediskriminačným spôsobom, a recipročne otvoriť trhy verejného obstarávania pre uchádzačov, tovar a služby z druhej zmluvnej strany. Únia a Kolumbia sa preto dvojstranne dohodli na vzájomnom prístupe k obstarávaniu, ako je vymedzené v rámci pôsobnosti kapitoly o verejnom obstarávaní. Pôsobnosť kapitoly o verejnom obstarávaní vymedzuje, na ktoré jednotlivé obstarávania sa dohodnuté procesnoprávne a hmotnoprávne pravidlá uplatňujú.

               Únia a Kolumbia sa dohodli, že zoznam obstarávateľských subjektov na ústrednej úrovni Kolumbie by sa mal aktualizovať a doplniť o uvedených šesť agentúr, ako sa uvádza v tomto rozhodnutí.

               Únia a Kolumbia sa preto dohodli, že zmenia oddiel A pododdiel 1 dodatku 1 k prílohe XII k dohode o obchode bez kompenzačných vyrovnaní, keďže ide o menšiu zmenu podľa článku 191 ods. 2 dohody o obchode.

               2.2.Výbor pre obchod

               Výbor pre obchod zriadený článkom 12 dohody o obchode dohliada nad plnením dohody o obchode a správnym uplatňovaním jej ustanovení, uľahčuje také plnenie a uplatňovanie; hodnotí dosiahnuté výsledky uplatňovania dohody o obchode, najmä vývoj obchodných a hospodárskych vzťahov medzi zmluvnými stranami; dohliada na prácu všetkých špecializovaných orgánov zriadených na základe dohody o obchode a odporúča akékoľvek potrebné opatrenie; hodnotí a prijíma rozhodnutia v súvislosti s akoukoľvek vecou, ktorú mu predložia špecializované orgány, a prijme svoj vlastný rokovací poriadok, ako aj harmonogram zasadnutí a program svojich zasadnutí. Výbor pre obchod prijíma rozhodnutia na základe konsenzu. Prijaté rozhodnutia sú pre zmluvné strany záväzné a zmluvné strany prijmú všetky opatrenia potrebné na ich vykonanie. V prípadoch uvedených v článku 12 ods. 4 dohody o obchode prijíma každé rozhodnutie Únia a dotknutá signatárska andská krajina a také rozhodnutie je účinné len medzi týmito zmluvnými stranami, pod podmienkou, že takéto rozhodnutia nemajú vplyv na práva a povinnosti inej signatárskej andskej krajiny (článok 14 ods. 3).

               2.3.Pripravovaný akt Výboru pre obchod

               Na šiestom zasadnutí podvýboru pre verejné obstarávanie, ktoré sa uskutočnilo 17. októbra 2019 v Bogote, Kolumbia informovala Úniu o svojom zámere aktualizovať zoznam obstarávateľských subjektov na ústrednej úrovni a doplniť ho o šesť agentúr, ktoré boli vytvorené po roku 2011 a patria na úroveň výkonnej moci.

               Cieľom pripravovaného aktu je upraviť oddiel A pododdiel 1 („Orgány ústrednej vládnej moci“) dodatku 1 k prílohe XII („Verejné obstarávanie“) k dohode o obchode, v ktorom sa uvádzajú kolumbijské orgány ústrednej vládnej moci, na ktoré sa vzťahuje hlava VI.

               Navrhovanou zmenou sa aktualizuje zoznam obstarávateľských subjektov na ústrednej úrovni a doplní sa o šesť agentúr, ktoré boli vytvorené po roku 2011 a patria na úroveň výkonnej moci.

               Pripravovaný akt sa stane záväzným pre zmluvné strany v súlade s článkom 14 ods. 2 dohody o obchode, v ktorom sa stanovuje: „Rozhodnutia prijaté Výborom pre obchod sú pre zmluvné strany záväzné a zmluvné strany prijmú všetky potrebné opatrenia na ich vykonanie.“

               3.Pozícia, ktorá sa má prijať v mene Únie

               Rade sa adresuje žiadosť, aby prijala rozhodnutie, ktorým sa stanovuje pozícia, ktorá sa má prijať v mene Európskej únie týkajúcu sa návrhu rozhodnutia Výboru pre obchod medzi Európskou úniou a Kolumbiou a Peru zmeniť oddiel A pododdiel 1 („Orgány ústrednej vládnej moci“) dodatku 1 k prílohe XII („Verejné obstarávanie“) k dohode o obchode, v ktorom sa uvádzajú kolumbijské orgány ústrednej vládnej moci, na ktoré sa vzťahuje hlava VI.

               Pozícia, ktorá sa má prijať v mene Európskej únie k navrhovanej zmene, je v súlade s návrhom rozhodnutia Výboru pre obchod pripojeným k tomuto rozhodnutiu.

               Cieľom uvedenej zmeny je aktualizovať zoznam obstarávateľských subjektov na ústrednej úrovni a doplniť ho o šesť agentúr, ktoré boli vytvorené po roku 2011 a patria na úroveň výkonnej moci. Právomoci, ktoré v súčasnosti vykonávajú takéto agentúry, vykonávali v čase uzavretí rokovaní o dohode o obchode medzi Úniou a Kolumbiou v roku 2010 obstarávateľské subjekty na ministerskej úrovni. Uvedené agentúry sa v súčasnosti neuvádzajú na zozname obstarávateľských subjektov na ústrednej úrovni Kolumbie, pokiaľ ide o pôsobnosť pri obstarávaní.

               V článku 191 („Úprava a oprava pôsobnosti“) dohody o obchode sa stanovuje možnosť zmeniť rozsah pôsobnosti hlavy VI o verejnom obstarávaní. Podľa článku 191 ods. 4 je Výbor pre obchod oprávnený schvaľovať každú takúto navrhovanú úpravu za zmluvné strany s cieľom upraviť príslušnú prílohu, t. j. prílohu XII („Verejné obstarávanie“) k dohode o obchode.

               Berúc do úvahy, že rozhodnutie má byť účinné len medzi Úniou a Kolumbiou, rozhodnutie vo Výbore pre obchod môžu prijať Únia a Kolumbia, pretože sa týka výlučne dvojstranných vzťahov medzi nimi podľa článku 14 ods. 3 dohody.

               Návrh patrí do výlučnej právomoci Európskej únie. Zásada subsidiarity sa preto neuplatňuje.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“
                  1
               .

               4.1.2.Uplatnenie na tento prípad

               Výbor pre obchod je orgánom zriadeným dohodou, konkrétne Dohodou o obchode medzi Európskou úniou a jej členskými štátmi na jednej strane a Kolumbiou a Peru na strane druhej.

               Rozhodnutie, ktoré má Výbor pre obchod prijať, predstavuje v súlade s článkom 14 ods. 2 dohody o obchode akt so záväznými právnymi účinkami. Pripravovaný akt nedopĺňa ani nemení inštitucionálny rámec dohody o obchode.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa prijíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu, t. j. rozšírenie rozsahu obstarávania patriaceho do pôsobnosti hlavy VI dohody o obchode, patrí do spoločnej obchodnej politiky.

               Hmotnoprávnym základom navrhovaného rozhodnutia je teda článok 207 ZFEÚ, a najmä jeho odsek 4.

               4.3.Záver

               Právnym základom navrhovaného rozhodnutia by mal byť článok 207 ods. 4 prvý pododsek ZFEÚ v spojení s jej článkom 218 ods. 9.

               5.Uverejnenie pripravovaného aktu

               Keďže sa aktom Rady zmení oddiel A pododdiel 1 („Orgány ústrednej vládnej moci“) dodatku 1 k prílohe XII („Verejné obstarávanie“) k dohode o obchode, je vhodné ho po prijatí uverejniť v Úradnom vestníku Európskej únie.

               2021/0014 (NLE)

               Návrh

               ROZHODNUTIE RADY

               o pozícii, ktorá sa má prijať v mene Európskej únie vo Výbore pre obchod, pokiaľ ide o zmenu dodatku 1 k prílohe XII (Verejné obstarávanie) k Dohode o obchode medzi Európskou úniou a jej členskými štátmi na jednej strane a Kolumbiou, Peru a Ekvádorom na strane druhej

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 9,

               so zreteľom na Dohodu o obchode medzi Európskou úniou a jej členskými štátmi na jednej strane a Kolumbiou, Peru a Ekvádorom na strane druhej, a najmä na jej článok 191,

               so zreteľom na návrh Európskej komisie,

               keďže:

               (1)V súlade s rozhodnutím Rady 2012/735/EÚ
                  2
                 Únia podpísala Dohodu o obchode medzi Európskou úniou a jej členskými na jednej strane a Kolumbiou a Peru na strane druhej a dohoda sa predbežne sa vykonáva od 1. marca 2013 medzi Úniou a Peru a od 1. augusta 2013 medzi Úniou a Kolumbiou. Dohoda o obchode bola zmenená protokolom o pristúpení Ekvádoru k dohode
                  3
               , ktorý bol podpísaný 11. novembra 2016 v súlade s rozhodnutím Rady (EÚ) 2016/2369
                  4
                a predbežne sa vykonáva od 1. januára 2017 („dohoda o obchode“).

               (2)Podľa článku 14 ods. 3 v spojení s článkom 12 ods. 4 dohody o obchode rozhodnutie možno vo Výbore pre obchod zriadenom dohodou o obchode prijať medzi Úniou a Kolumbiou, ak sa týka výlučne dvojstranných vzťahov medzi nimi.

               (3)Výbor pre obchod prijme rozhodnutie zmeniť oddiel A pododdiel 1 dodatku 1 k prílohe XII k dohode o obchode doplnením zoznamu obstarávateľských subjektov na ústrednej úrovni v Kolumbii o šesť agentúr.

               (4)Je vhodné stanoviť pozíciu, ktorá sa má zaujať v mene Únie vo Výbore pre obchod, keďže rozhodnutie zmeniť oddiel A pododdiel 1 dodatku 1 k prílohe XII k dohode o obchode bude pre Úniu záväzné v súlade s článkom 14 ods. 2 dohody o obchode.

               (5)Článkom 191 dohody o obchode sa stanovujú postupy, podľa ktorých ktorákoľvek zmluvná strana môže upraviť alebo opraviť rozsah svojho obstarávania patriaceho do pôsobnosti hlavy VI dohody o obchode.

               (6)V oddiele A pododdiele 1 o orgánoch ústrednej vládnej moci dodatku 1 k prílohe XII o verejnom obstarávaní k dohode o obchode sa stanovujú kolumbijské orgány ústrednej vládnej moci, na ktorých obstarávanie sa vzťahuje hlava VI.

               (7)Na zasadnutí podvýboru pre verejné obstarávanie, ktoré sa uskutočnilo 17. októbra 2019 v Bogote, Kolumbia informovala Úniu o svojom zámere aktualizovať zoznam obstarávateľských subjektov na ústrednej úrovni a doplniť ho o šesť agentúr, ktoré boli vytvorené po roku 2011 a patria na úroveň výkonnej moci. Právomoci, ktoré v súčasnosti vykonávajú takéto agentúry, vykonávali v čase uzavretí rokovaní o dohode o obchode medzi Úniou a Kolumbiou v roku 2010 obstarávateľské subjekty na ministerskej úrovni. Uvedené agentúry sa v súčasnosti neuvádzajú na zozname obstarávateľských subjektov na ústrednej úrovni Kolumbie, pokiaľ ide o pôsobnosť pri obstarávaní.

               (8)Únia a Kolumbia sa dohodli, že zoznam obstarávateľských subjektov na ústrednej úrovni Kolumbie by sa mal aktualizovať a doplniť o uvedených šesť agentúr.

               (9)Je preto potrebné zmeniť oddiel A pododdiel 1 dodatku 1 k prílohe XII k dohode o obchode. Únia a Kolumbia súhlasia s tým, že takáto aktualizácia by si nemala vyžadovať kompenzačné vyrovnania, keďže ide o menšiu zmenu podľa článku 191 ods. 2 dohody o obchode,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie vo Výbore pre obchod, je založená na návrhu rozhodnutia Výboru pre obchod, pokiaľ ide o zmenu dodatku 1 k prílohe XII k Dohode o obchode medzi Európskou úniou a jej členskými štátmi na jednej strane a Kolumbiou, Ekvádorom a Peru na strane druhej, pripojenom k tomuto rozhodnutiu.

               Článok 2

               Rozhodnutie Výboru pre obchod sa po jeho prijatí uverejní v Úradnom vestníku Európskej únie.

               Článok 3

               Toto rozhodnutie je určené Komisii.

               V Bruseli

                     Za Radu

                     predseda/predsedníčka

                     (1)

                        Vec C-399/12 Nemecko/Rada (OIV), ECLI:EU:C:2014:2258, body 61 – 64.

                     (2)

                        Rozhodnutie Rady 2012/735/EÚ z 31. mája 2012 o podpísaní v mene Únie a predbežnom vykonávaní Dohody o obchode medzi Európskou úniou a jej členskými štátmi na jednej strane a Kolumbiou a Peru na strane druhej (Ú. v. EÚ L 354, 21.12.2012, s. 1).

                     (3)

                        Protokol o pristúpení k Dohode o obchode medzi Európskou úniou a jej členskými štátmi na jednej strane a Kolumbiou a Peru na strane druhej na účely zohľadnenia pristúpenia Ekvádoru (Ú. v. EÚ L 356, 24.12.2016, s. 3).

                     (4)

                        Rozhodnutie Rady (EÚ) 2016/2369 z 11. novembra 2016 o podpise v mene Únie a predbežnom vykonávaní Protokolu o pristúpení k Dohode o obchode medzi Európskou úniou a jej členskými štátmi na jednej strane a Kolumbiou a Peru na strane druhej na účely zohľadnenia pristúpenia Ekvádoru (Ú. v. EÚ L 356, 24.12.2016, s. 1).

    ---documentbreak---

               EURÓPSKA KOMISIA
            V Bruseli27. 1. 2021
            COM(2021) 27 final
            PRÍLOHA
            k
            návrhu rozhodnutia Rady
            o pozícii, ktorá sa má prijať v mene Európskej únie vo Výbore pre obchod, pokiaľ ide o zmenu dodatku 1 k prílohe XII (Verejné obstarávanie) k Dohode o obchode medzi Európskou úniou a jej členskými štátmi na jednej strane a Kolumbiou, Peru a Ekvádorom na strane druhej

               NÁVRH

               ROZHODNUTIE VÝBORU PRE OBCHOD MEDZI EÚ A KOLUMBIOU, PERU A EKVÁDOROM 2/2020

               z XX 2021,

               ktorým sa mení dodatok 1 k prílohe XII (Verejné obstarávanie) k Dohode o obchode medzi Európskou úniou a jej členskými štátmi na jednej strane a Kolumbiou, Peru a Ekvádorom na strane druhej

               VÝBOR PRE OBCHOD,

               so zreteľom na Dohodu o obchode medzi Európskou úniou a jej členskými štátmi na jednej strane a Kolumbiou, Peru a Ekvádorom na strane druhej, a najmä na jej článok 191,

               keďže:

               (1)Článkom 191 Dohody o obchode medzi Európskou úniou a jej členskými štátmi na jednej strane a Kolumbiou, Peru a Ekvádorom na strane druhej (ďalej len „dohoda o obchode“) sa stanovujú postupy, podľa ktorých ktorákoľvek zmluvná strana môže upraviť alebo opraviť rozsah svojho obstarávania patriaceho do pôsobnosti hlavy VI dohody o obchode.

               (2)V oddiele A pododdiele 1 o orgánoch ústrednej vládnej moci dodatku 1 k prílohe XII k dohode o obchode sa stanovujú kolumbijské orgány ústrednej vládnej moci, na ktorých obstarávanie sa vzťahuje hlava VI.

               (3)Na zasadnutí podvýboru pre verejné obstarávanie, ktoré sa uskutočnilo 17. októbra 2019 v Bogote, Kolumbia informovala Úniu o svojom zámere aktualizovať zoznam obstarávateľských subjektov na ústrednej úrovni a pridať doň šesť agentúr, ktoré boli vytvorené po roku 2011 a patria na úroveň výkonnej moci. Právomoci, ktoré v súčasnosti vykonávajú takéto agentúry, vykonávali v čase uzavretí rokovaní o dohode o obchode medzi Úniou a Kolumbiou v roku 2010 obstarávateľské subjekty na ministerskej úrovni. Uvedené agentúry sa v súčasnosti neuvádzajú na zozname obstarávateľských subjektov na ústrednej úrovni Kolumbie, pokiaľ ide o pôsobnosť pri obstarávaní.

               (4)Únia a Kolumbia sa dohodli, že zoznam obstarávateľských subjektov na ústrednej úrovni Kolumbie by sa mal aktualizovať a doplniť o uvedených šesť agentúr, ako sa uvádza v tomto rozhodnutí.

               (5)Je preto potrebné zmeniť oddiel A pododdiel 1 dodatku 1 k prílohe XII k dohode o obchode. Únia a Kolumbia súhlasia s tým, že takáto aktualizácia by si nemala vyžadovať kompenzačné vyrovnania, keďže ide o menšiu zmenu podľa článku 191 ods. 2 dohody o obchode.

               (6)Rozhodnutie zmeniť oddiel A pododdiel 1 dodatku 1 k prílohe XII k dohode o obchode môžu podľa článku 14 ods. 3 dohody o obchode v spojení s článkom 12 ods. 4 v rámci Výboru pre obchod zriadenom dohodou o obchode prijať Únia a Kolumbia ako dotknutá signatárska andská krajina, keďže sa zmena týka výlučne dvojstranných vzťahov medzi nimi,

               PRIJAL TOTO ROZHODNUTIE:

               Článok 1

               V oddiele A pododdiele 1 dodatku 1 k prílohe XII (Verejné obstarávanie) k dohode o obchode sa do zoznamu obstarávateľských subjektov na ústrednej úrovni dopĺňa tento nadpis a šesť agentúr:

               „Agentúry výkonnej moci

               29. Agencia Nacional de Minería

               30. Agencia Nacional de Infraestructura

               31. Agencia Nacional de Seguridad Vial

               32. Agencia Nacional del Espectro

               33. Agencia Presidencial de Cooperación Internacional de Colombia

               34. Agencia de Desarrollo Rural“.

               Článok 2

               Zmeny stanovené v článku 1 nevedú k žiadnym kompenzačným vyrovnaniam.

               Článok 3

               Toto rozhodnutie nadobúda účinnosť […].

               Toto rozhodnutie je vyhotovené v úradných jazykoch zmluvných strán dohody o obchode, pričom každé znenie je rovnako autentické.

               V [...]

                        za Výbor pre obchod


               EURÓPSKA KOMISIA
            V Bruseli27. 1. 2021
            COM(2020) 834 final/2
            2020/0368(NLE)
            COM(2020) 834 final of 10.12.2020 downgraded on 27.1.2021
            Návrh
            ROZHODNUTIE RADY
            podľa článku 218 ods. 9 ZFEÚ o pozícii Únie k návrhu rozhodnutia Spoločného výboru o určení tovaru neohrozeného rizikom

               DÔVODOVÁ SPRÁVA

               1.Predmet návrhu

               Komisia navrhuje, aby Rada schválila pozíciu, ktorá sa má prijať v mene Únie v Spoločnom výbore zriadenom Dohodou o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (ďalej len „dohoda o vystúpení“), pokiaľ ide o rozhodnutie Spoločného výboru, ktorým sa stanovujú podmienky, za ktorých sa tovar nepovažuje za tovar, ktorý podlieha obchodnému spracovaniu v Severnom Írsku, ako aj podmienky, za ktorých sa tovar vstupujúci do Severného Írska nepovažuje za tovar ohrozený rizikom, že bude následne prevezený do Únie.

               2.Kontext návrhu

                  V článku 5 ods. 1 Protokolu o Írsku a Severnom Írsku (ďalej len „protokol“) sa stanovuje, ktorý colný režim sa uplatňuje na tovar vstupujúci do Severného Írska:

               –v prípade tovaru vstupujúceho do Severného Írska priamou prepravou z inej časti Spojeného kráľovstva: žiadne clá, pokiaľ sa s tovarom nespája riziko, že bude následne prevezený do Únie,

               –v prípade tovaru vstupujúceho do Severného Írska z iných tretích krajín ako zo Spojeného kráľovstva: clá uplatniteľné v Spojenom kráľovstve, pokiaľ sa s tovarom nespája riziko, že bude následne prevezený do Únie.

                  Podľa článku 5 ods. 2 protokolu sa každý tovar vstupujúci do Severného Írska považuje za ohrozený rizikom, že bude následne prevezený do Únie, s výnimkou prípadu, keď sa stanoví, že daný tovar:

               –nebude v Severnom Írsku podliehať obchodnému spracovaniu

               –a spĺňa kritériá stanovené Spoločným výborom na určenie tovaru neohrozeného rizikom, že bude následne prevezený do Únie.

                  V článku 5 ods. 2 protokolu sa stanovuje, že Spoločný výbor príjme rozhodnutie, v ktorom stanoví podmienky, na základe ktorých je splnená niektorá z týchto požiadaviek na to, aby sa tovar považoval za neohrozený rizikom, že bude prevezený zo Severného Írska do Únie.

               3.Pozícia, ktorá sa má zaujať v mene Únie

               Podmienky, na základe ktorých sa tovar považuje za „neohrozený rizikom“, že bude prevezený do Únie

               Tovar vstupujúci do Severného Írska sa môže považovať za „neohrozený rizikom“, že bude následne prevezený do Únie, ak:

               ·buď neexistuje žiadna hospodárska motivácia na ich prepravu do EÚ cez Severné Írsko z dôvodu uplatniteľného rozdielu v sadzbách, čo znamená, že

               ·v prípade tovaru z Veľkej Británie: colná sadzba je nulová,

               ·v prípade tovaru z iných tretích krajín: colná sadzba EÚ je nižšia alebo rovnaká ako colná sadzba Spojeného kráľovstva,

               alebo ak sa inak zabezpečí minimalizácia rizika ďalšieho presunu tovaru do EÚ, a to najmä z toho dôvodu, že dovozca je uznaný za obchodníka, ktorý predáva len konečným spotrebiteľom v Severnom Írsku (ďalej len „systém dôveryhodných obchodníkov“). Vykonávanie článku 5 ods. 1 protokolu prostredníctvom systému dôveryhodných obchodníkov si vyžaduje mimoriadne dôsledné monitorovanie zo strany Únie. S cieľom umožniť Únii reagovať, ak sa ukáže, že tento systém nie je dostatočne spoľahlivý, sa v rozhodnutí Spoločného výboru stanovujú procesné záruky umožňujúce ukončenie prístupu, ktorý je v ňom stanovený (doložka o ukončení platnosti).

               4.Právny základ

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

               Rozhodnutie, ktoré má spoločný výbor prijať, predstavuje akt s právnymi účinkami. V súlade s článkom 166 dohody bude pripravovaný akt pre zmluvné strany záväzný.

               Pripravovaným aktom sa nedopĺňa ani nemení inštitucionálny rámec dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               5.Uverejnenie pripravovaného aktu

               Keďže sa rozhodnutie Spoločného výboru týka vykonávania hmotnoprávnych ustanovení protokolu, je vhodné uverejniť ho po jeho prijatí v Úradnom vestníku Európskej únie.

               2020/0368 (NLE)

               Návrh

               ROZHODNUTIE RADY

               podľa článku 218 ods. 9 ZFEÚ o pozícii Únie k návrhu rozhodnutia Spoločného výboru o určení tovaru neohrozeného rizikom

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok [218 ods. 9],

               so zreteľom na návrh Európskej komisie,

               keďže:

               (1)Dohodu o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (ďalej len „dohoda o vystúpení“) Únia uzavrela rozhodnutím Rady (EÚ) 2020/135
                  1
                z 30. januára 2020 a dohoda nadobudla platnosť 1. februára 2020.

               (2)Článkom 166 dohody o vystúpení sa Spoločný výbor splnomocňuje prijímať rozhodnutia v súvislosti so všetkými záležitosťami, pri ktorých sa tak stanovuje v dohode. Protokol o Írsku/Severnom Írsku k dohode o vystúpení (ďalej len „protokol“) je neoddeliteľnou súčasťou uvedenej dohody.

               (3)V článku 5 ods. 1 protokolu sa stanovuje uplatňovanie ciel uplatniteľných v práve Únie na tovar vstupujúci do Severného Írska, ktorý sa považuje za ohrozený rizikom, že bude následne prevezený do Únie. Tovar, s ktorým sa toto riziko nespája, buď nepodlieha clu, alebo podlieha clu uplatňovanému v Spojenom kráľovstve.

               (4)Podľa článku 5 ods. 2 sa všetok tovar vstupujúci do Severného Írska má považovať za ohrozený rizikom, že bude následne prevezený do Únie. Aby sa tovar vstupujúci do Severného Írska považoval za „neohrozený“ týmto „rizikom“, nesmie podliehať obchodnému spracovaniu v Severnom Írsku a tento tovar musí spĺňať kritériá stanovené v rozhodnutí Spoločného výboru.

               (5)Kritériá pre tovar, ktorý nepodlieha obchodnému spracovaniu, by mali takisto rešpektovať skutočnosť, že Severné Írsko je podľa článku 6 protokolu súčasťou colného územia Spojeného kráľovstva, a mali by odrážať záväzok strán protokolu, že jeho vykonávanie by malo mať čo najmenší vplyv na každodenný život komunít tak v Írsku, ako aj v Severnom Írsku.

               (6)Tovar vstupujúci do Severného Írska sa môže považovať za neohrozený rizikom, že bude následne prevezený do Únie, ak je rozdiel v colných sadzbách nulový alebo ak je inak zabezpečené, že hospodárske subjekty nebudú motivované prepravovať tovar do Severného Írska výlučne z dôvodu voľby uplatniteľnej colnej sadzby.

               (7)Je preto vhodné stanoviť pozíciu, ktorá sa má v mene Únie zaujať v Spoločnom výbore,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie v Spoločnom výbore zriadenom článkom 164 dohody o vystúpení, pokiaľ ide o rozhodnutie, ktoré sa má prijať v súlade s článkom 12 protokolu, je založená na návrhu rozhodnutia Spoločného výboru pripojeného k tomuto rozhodnutiu.

               Článok 2

               Rozhodnutie Spoločného výboru sa uverejní v Úradnom vestníku Európskej únie.

               Článok 3

               Toto rozhodnutie nadobúda účinnosť dňom jeho prijatia.

               V Bruseli

                     Za Radu

                     predseda

                     (1)

                        Ú. v. EÚ L 29, 31.1.2020, s. 1.

    ---documentbreak---

               EURÓPSKA KOMISIA
            V Bruseli27. 1. 2021
            COM(2020) 834 final/2
            COM(2020) 834 final of 10.12.2020 downgraded on 27.1.2021
            PRÍLOHA
            k
            návrhu rozhodnutia Rady
            podľa článku 218 ods. 9 ZFEÚ o pozícii Únie k návrhu rozhodnutia Spoločného výboru o určení tovaru neohrozeného rizikom

               NÁVRH ROZHODNUTIA

               SPOLOČNÝ VÝBOR

               so zreteľom na Protokol o Írsku/Severnom Írsku k Dohode o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu, a najmä na jeho článok 5 ods. 2,

               ROZHODOL TAKTO:

               Článok 1

               Predmet úpravy

               Týmto rozhodnutím sa stanovujú pravidlá vykonávania článku 5 ods. 2 Protokolu o Írsku/Severnom Írsku (ďalej len „protokol“), pokiaľ ide o:

               a)podmienky na to, aby sa tovar vstupujúci do Severného Írska z územia mimo Únie považoval za tovar, ktorý nebude v Severnom Írsku podliehať obchodnému spracovaniu;

               b)kritéria na to, aby sa tovar vstupujúci do Severného Írska z územia mimo Únie považoval za tovar neohrozený rizikom, že bude následne prevezený do Únie.

               Článok 2

               Spracovanie na neobchodné účely

               Tovar sa nepovažuje za tovar podliehajúci spracovaniu na obchodné účely, ak:

               a)celkový ročný obrat osoby, ktorá podáva vyhlásenie na prepustenie uvedeného tovaru do voľného obehu, alebo v ktorej mene sa také vyhlásenie podáva, (ďalej len „dovozca“), bol nižší ako 500 000 GBP za posledné ukončené účtovné obdobie, alebo

               b)spracovanie sa uskutočňuje v Severnom Írsku a jeho výlučným účelom je:

               i)predaj potravín konečnému spotrebiteľovi v Spojenom kráľovstve;

               ii)výstavba, ak spracovaný tovar tvorí trvalú súčasť konštrukcie, ktorú dovozca vybudoval a umiestnil v Severnom Írsku;

               iii)poskytovanie služieb zdravotnej starostlivosti alebo opatrovateľských služieb dovozcom v Severnom Írsku priamo príjemcovi;

               iv)nie na ziskové činnosti v Severnom Írsku, ak dovozca spracovaný tovar následne nepredáva, alebo

               v)konečné použitie krmiva pre zvieratá dovozcom v priestoroch nachádzajúcich sa v Severnom Írsku.

               Článok 3

               Kritériá na to, aby sa tovar považoval za neohrozený rizikom, že bude následne prevezený do Únie

               1.Tovar sa považuje za neohrozený rizikom, že bude následne prevezený do Únie, ak sa nepovažuje za tovar podliehajúci spracovaniu na obchodné účely v súlade s článkom 2 a ak:

               a)v prípade tovaru vstupujúceho do Severného Írska z inej časti Spojeného kráľovstva priamou prepravou,

               i)splatné clo podľa Spoločného colného sadzobníka Únie sa rovná nule, alebo

               ii)dovozca je v súlade s článkami 5 až 7 tohto rozhodnutia oprávnený priviezť uvedený tovar do Severného Írska, aby ho predal konečným spotrebiteľom nachádzajúcim sa v Spojenom kráľovstve alebo na účely konečného použitia takýmito spotrebiteľmi, a to aj v prípade, ak tovar pred predajom konečným spotrebiteľom alebo konečným použitím konečnými spotrebiteľmi podlieha spracovaniu na neobchodné účely v súlade s článkom 2;

               b)v prípade tovaru vstupujúceho do Severného Írska priamou prepravou z iného miesta než z Únie alebo z inej časti Spojeného kráľovstva,

               i)splatné clo podľa Spoločného colného sadzobníka Únie je rovnaké alebo nižšie ako splatné clo podľa colného sadzobníka Spojeného kráľovstva, alebo

               ii)dovozca je v súlade s článkami 5 až 7 tohto rozhodnutia oprávnený priviezť uvedený tovar do Severného Írska, aby ho predal konečným spotrebiteľom nachádzajúcim sa v Severnom Írsku alebo na účely konečného použitia takýmito spotrebiteľmi (a to aj v prípade, ak tovar pred predajom konečným spotrebiteľom alebo konečným použitím konečnými spotrebiteľmi podlieha spracovaniu na neobchodné účely v súlade s článkom 2), a rozdiel medzi splatným clom podľa Spoločného colného sadzobníka Únie a splatným clom podľa colného sadzobníka Spojeného kráľovstva je nižší ako 3 % colnej hodnoty tovaru.

               2.Odsek 1 písm. a) bod ii) a odsek 1 písm. b) bod ii) sa neuplatňujú na tovar, na ktorý sa vzťahujú ochranné obchodné opatrenia prijaté Úniou.

               Článok 4

               Určenie uplatniteľných ciel

               Na účely článku 3 ods. 1 písm. a) bodu i) a článku 3 ods. 1 písm. b) sa uplatňujú tieto pravidlá:

               a)clo splatné za tovar podľa Spoločného colného sadzobníka Únie sa určuje v súlade s pravidlami stanovenými v colných predpisoch Únie;

               b)clo splatné za tovar podľa colného sadzobníka Spojeného kráľovstva sa určuje v súlade s pravidlami stanovenými v colných predpisoch Spojeného kráľovstva.

               Článok 5

               Povolenie na účely uvedené v článku 3

               1.Na účely článku 3 ods. 1 písm. a) bodu ii) a článku 3 ods. 1 písm. b) bodu ii) žiadosť o povolenie priviezť tovar do Severného Írska priamou prepravou na predaj konečným spotrebiteľom alebo na konečné použitie konečnými spotrebiteľmi sa predkladá príslušnému orgánu Spojeného kráľovstva.

               2.Žiadosť o povolenie uvedené v odseku 1 obsahuje informácie o obchodných činnostiach žiadateľa, o tovare, ktorý zvyčajne vstupuje do Severného Írska, ako aj opis druhu záznamov, systémov a kontrol, ktoré žiadateľ zaviedol s cieľom zaistiť, že tovar, na ktorý sa povolenie vzťahuje, bude riadne prihlásený na colné účely a že bude možné poskytnúť dôkazy na podporu záväzku uvedeného v článku 6 písm. b). Obchodník uchováva dôkazy, napr. faktúry, za posledných päť rokov a na požiadanie ich poskytuje príslušným orgánom. Požiadavky na údaje v žiadosti sú podrobne stanovené v prílohe k tomuto rozhodnutiu.

               3.V povolení sú uvedené aspoň tieto údaje:

               a)meno osoby, ktorej bolo povolenie udelené (ďalej len „držiteľ povolenia“);

               b)jediné referenčné číslo, ktoré príslušný colný orgán pridelil rozhodnutiu (ďalej len „referenčné číslo povolenia“);

               c)orgán, ktorý povolenie udelil;

               d)dátum nadobudnutia účinnosti povolenia.

               4.Ustanovenia colných predpisov Únie o rozhodnutiach týkajúcich sa uplatňovania colných predpisov sa uplatňujú na žiadosti a povolenia uvedené v tomto článku, a to aj pokiaľ ide o monitorovanie.

               5.V prípadoch, keď príslušný colný orgán Spojeného kráľovstva zistí úmyselné zneužitie povolenia alebo porušenia podmienok povolenia stanovených v tomto rozhodnutí, orgán pozastaví povolenie alebo ho zruší.

               Článok 6

               Všeobecné podmienky povolenia

               Na účely článku 3 ods. 1 písm. a) bodu ii) a článku 3 ods. 1 písm. b) bodu ii) povolenie možno udeliť žiadateľom, ktorí:

               a)spĺňajú tieto kritériá usadenia sa:

               i)sú usadení v Severnom Írsku alebo majú stále miesto podnikania v Severnom Írsku,

               –kde sú trvalo prítomné ľudské a technické zdroje a

               –odkiaľ sa tovar predáva konečným spotrebiteľom alebo sa poskytuje na konečné použitie konečnými spotrebiteľmi a

               –kde sú colné, obchodné a prepravné záznamy a informácie dostupné alebo prístupné v Severnom Írsku a

               ii)v prípade, že nie sú usadení v Severnom Írsku, ich colné operácie sa vykonávajú v Spojenom kráľovstve a majú nepriameho colného zástupcu v Severnom Írsku;

               b)sa zaväzujú, že do Severného Írska privezú tovar len na predaj konečným spotrebiteľom alebo konečné použitie konečnými spotrebiteľmi, a to aj v prípade, keď uvedený tovar pred predajom konečným spotrebiteľom alebo konečným použitím konečnými spotrebiteľmi podlieha spracovaniu na neobchodné účely v súlade s článkom 2; a v prípade predaja konečným spotrebiteľom v Severnom Írsku sa zaväzujú, že sa predaj uskutoční z jedného alebo viacerých fyzických predajných miest v Severnom Írsku, z ktorých sa uskutočňujú fyzické priame predaje konečným spotrebiteľom.

               Článok 7

               Osobitné podmienky povolenia

               1.Na účely článku 3 ods. 1 písm. a) bodu ii) a článku 3 ods. 1 písm. b) bodu ii) sa povolenie priviezť tovar do Severného Írska udeľuje len žiadateľom, ktorí spĺňajú podmienky stanovené v článku 6 a tieto podmienky:

               a)žiadateľ vyhlási, že tovar vstupujúci do Severného Írska v súlade s článkom 3 ods. 1 písm. a) bodom ii) alebo článkom 3 ods. 1 písm. b) bodom ii) prihlási na prepustenie do voľného obehu;

               b)žiadateľ sa nesmel dopustiť žiadneho závažného alebo opakovaného porušenia colných a daňových predpisov a nesmie mať žiaden záznam o závažných trestných činoch v súvislosti s jeho hospodárskou činnosťou;

               c)v súvislosti s tovarom, ktorý sa má vyhlásiť za tovar neohrozený rizikom, žiadateľ preukáže, že má vysoký stupeň kontroly nad svojimi operáciami a tokom tovaru prostredníctvom systému riadenia obchodnej a prípadne prepravnej evidencie, ktorý umožňuje náležité colné kontroly a predloženie dôkazu na podporu záväzku uvedeného v článku 6 písm. b).

               2.Povolenia sa udeľujú, len ak colný orgán usúdi, že kontroly bude môcť vykonávať bez neprimeraného administratívneho úsilia, vrátane kontrol prípadných dôkazov o tom, že tovar bol predaný konečným spotrebiteľom alebo bol predmetom konečného použitia konečnými spotrebiteľmi.

               3.Počas obdobia, ktoré sa skončí dva mesiace po nadobudnutí účinnosti tohto rozhodnutia, možno udeliť povolenie dočasne, ak žiadateľ predložil úplnú žiadosť, spĺňa odsek 1 písm. b) a vyhlási, že spĺňa ostatné podmienky na udelenie povolenia. Trvanie dočasného povolenia je obmedzené na štyri mesiace, po uplynutí ktorých sa obchodníkovi musí udeliť trvalé povolenie, aby bol naďalej oprávnený.

               Článok 8

               Výmena informácií o uplatňovaní článku 5 ods. 1 a ods. 2 protokolu

               1.Spojené kráľovstvo, bez toho, aby boli dotknuté jeho povinnosti podľa článku 5 ods. 4 protokolu v spojení s nariadením Európskeho parlamentu a Rady (ES) č. 638/2004(
                  1
               ) a nariadením Európskeho parlamentu a Rady (ES) č. 471/2009(
                  2
               ), poskytuje Únii informácie o uplatňovaní článku 5 ods. 1 a ods. 2 protokolu, ako aj tohto rozhodnutia každý mesiac. Tieto informácie zahŕňajú objemy a hodnoty, v súhrnnej forme a za jednotlivé zásielky, ako aj dopravné prostriedky, pokiaľ ide o:

               a)tovar vstupujúci do Severného Írska, za ktorý sa nezaplatilo žiadne clo v súlade článkom 5 ods. 1 prvým pododsekom protokolu;

               b)tovar vstupujúci do Severného Írska, za ktorý je v súlade s článkom 5 ods. 1 druhým pododsekom protokolu splatné clo to clo, ktoré sa uplatňuje v Spojenom kráľovstve, a

               c)tovar vstupujúci do Severného Írska, za ktorý splatné clo bolo v súlade so Spoločným colným sadzobníkom Únie.

               2.Spojené kráľovstvo poskytuje informácie uvedené v odseku 1 v 15. pracovný deň nasledujúceho mesiaca, za ktorý sa informácie poskytujú.

               3.Informácie sa poskytujú použitím techník elektronického spracovania údajov.

               4.Na žiadosť zástupcov Únie uvedených v {uviesť odkaz na rozhodnutie JC o prítomnosti Únie} a aspoň dvakrát do roka príslušné orgány Spojeného kráľovstva týmto zástupcom poskytujú v súhrnnej forme a za jednotlivé povolenia informácie o povoleniach udelených podľa článkov 5 až 7 vrátane počtu prijatých, zamietnutých a zrušených povolení.

               5.Pravidelný prenos uvedených informácií sa začne čo najskôr a najneskôr 15. apríla 2021. Prvý prenos informácií sa bude týkať informácií za obdobie od 1. januára 2021 do konca mesiaca pred prenosom.

               Článok 9

               Preskúmanie a ukončenie

               Ak niektorá strana usudzuje, že dochádza k významnému odkloneniu obchodu, podvodom alebo iným nezákonným činnostiam, táto strana informuje druhú stranu v Spoločnom výbore do 1. augusta 2023 a obidve strany vynaložia maximálne úsilie na to, aby našli vzájomne uspokojivé riešenie danej veci. Ak strany nenájdu vzájomne uspokojivé riešenie, článok 3 ods. 1 písm. a) bod ii), článok 3 ods. 1 písm. b) bod ii) a články 5 až 8 tohto rozhodnutia sa prestanú uplatňovať od 1. augusta 2024, pokiaľ sa Spoločný výbor pred 1. aprílom 2024 nerozhodne, že sa budú naďalej uplatňovať.

               V prípade, že v súlade s prvým pododsekom sa článok 3 ods. 1 písm. a) bod ii), článok 3 ods. 1 písm. b) bod ii) a články 5 až 8 tohto rozhodnutia prestanú uplatňovať, Spoločný výbor zmení toto rozhodnutie do 1. augusta 2024 tak, že určí vhodné alternatívne ustanovenie uplatniteľné od 1. augusta 2024, pričom zohľadní osobitné okolnosti v Severnom Írsku a bude plne rešpektovať miesto Severného Írska v rámci colného územia Spojeného kráľovstva.

               Článok 10

               Nadobudnutie účinnosti

               Toto rozhodnutie nadobúda účinnosť 1. januára 2021.

               V … dňa …

               Za Spoločný výbor

               spolupredsedovia

               Príloha

               Žiadosť o povolenie priviezť tovar do Severného Írska pre konečných spotrebiteľov

               (podľa článku 5 rozhodnutia)

               Informácie v žiadosti

               1. Podporné doklady

               Povinné podporné doklady a informácie, ktoré musia poskytnúť všetci žiadatelia:

               doklad o usadení sa / dôkaz o stálej prevádzkarni

               2. Ostatné podporné doklady a informácie, ktoré žiadateľ musí poskytnúť:

               Akékoľvek ďalšie podporné doklady alebo informácie, ktoré sa považujú za relevantné na overenie toho, či žiadateľ spĺňa podmienky uvedené v článkoch 6 a 7 rozhodnutia.

               Uveďte informácie o druhu a prípadne identifikačné číslo a/alebo dátum vydania podporného dokladu, resp. dokladov pripojených k žiadosti. Uveďte takisto celkový počet pripojených dokladov.

               3. Dátum a podpis žiadateľa

               Žiadosti predložené použitím techník elektronického spracovania údajov potvrdí osoba, ktorá žiadosť podáva.

               Dátum, keď žiadateľ podpísal alebo inak potvrdil žiadosť.

               Údaje o žiadateľovi

               4. Žiadateľ

               Žiadateľ je osoba, ktorá colným orgánom predkladá žiadosť o vydanie rozhodnutia.

               Uveďte meno a adresu dotknutej osoby.

               5. Identifikačné číslo žiadateľa

               Žiadateľ je osoba, ktorá colným orgánom predkladá žiadosť o vydanie rozhodnutia.

               Uveďte číslo registrácie a identifikácie hospodárskych subjektov (číslo EORI) dotknutej osoby, ako je stanovené v článku 1 ods. 18 delegovaného nariadenia Komisie (EÚ) 2015/2446(
                  3
               ).

               6. Právna forma žiadateľa

               Právna forma uvedená v zakladajúcej listine.

               7. Identifikačné číslo (čísla) pre DPH

               Uveďte identifikačné číslo DPH, ak bolo pridelené.

               8. Obchodné činnosti

               Uveďte informácie o obchodnej činnosti žiadateľa. Stručne opíšte svoju obchodnú činnosť a uveďte, akú úlohu máte v dodávateľskom reťazci (napr. výrobca tovaru, dovozca, maloobchodný predajca atď.). Opíšte:

               – plánované použitie dovážaného tovaru, ako aj opis druhu tovaru a či bude podrobený akémukoľvek druhu spracovania;

               – odhad počtu colných vyhlásení na prepustenie dotknutého tovaru do voľného obehu, ktoré sa urobia za rok;

               – druh zavedených záznamov, systémov a kontrol na podporu záväzku v článku 6 písm. b).

               9. Ročný obrat

               Na účely článku 2 rozhodnutia uveďte ročný obrat za posledné ukončené účtovné obdobie. V prípade novo založeného podniku, poskytnite také záznamy a informácie, ktoré sú relevantné na posúdenie predpokladaného obratu, napr. najnovší peňažný tok, súvahu a prognózy ziskov a strát schválené riaditeľmi/partnermi/individuálnym podnikateľom.

               10. Kontaktná osoba zodpovedná za žiadosť

               V súvislosti so žiadosťou je kontaktná osoba zodpovedná za udržiavanie kontaktov s colnými orgánmi.

               Uveďte meno kontaktnej osoby a niektorý z týchto údajov: telefónne číslo, e-mailovú adresu (prednostne funkčnej elektronickej? schránky).

               11. Osoba poverená vedením spoločnosti, ktorá podáva žiadosť, alebo vykonávajúca kontrolu nad jej riadením

               Na účely článku 7 písm. b) rozhodnutia uveďte meno, resp. mená a úplné údaje o dotknutej osobe, resp. osobách podľa právneho zriadenia/právnej formy žiadajúcej spoločnosti, a to najmä: riaditeľa/vedúceho spoločnosti, členov predstavenstva a dozornej rady, ak existujú. Podrobné údaje by mali zahŕňať: celé meno a adresu, ako aj dátum narodenia a vnútroštátne identifikačné číslo.

               Dátumy, časy, lehoty a miesta

               12. Dátum založenia

               Číslicami – deň, mesiac a rok založenia.

               13. Adresa sídla/bydliska

               Úplná adresa miesta, kde je osoba usadená/má pobyt vrátane identifikátora danej krajiny alebo územia.

               14. Miesto vedenia evidencie

               Uveďte úplnú adresu miesta, resp. miest, kde sa žiadateľova evidencia uchováva alebo kde sa má uchovávať. Adresu môže nahradiť kód UN/LOCODE, ak poskytuje jednoznačnú identifikáciu dotknutého miesta.

               15. Miesto, resp. miesta spracovania alebo používania

               Uveďte adresu miesta, resp. miest, kde sa tovar prípadne spracuje a kde sa predá konečným spotrebiteľom.

                     (1)

                        Nariadenie Európskeho parlamentu a Rady (ES) č. 638/2004 z 31. marca 2004 o štatistike Spoločenstva o obchodovaní s tovarom medzi členskými štátmi a o zrušení nariadenia Rady (EHS) č. 3330/91 (Ú. v. EÚ L 102, 7.4.2004, s. 1).

                     (2)

                        Nariadenie Európskeho parlamentu a Rady (ES) č. 471/2009 zo 6. mája 2009 o štatistike Spoločenstva o zahraničnom obchode s nečlenskými krajinami a o zrušení nariadenia Rady (ES) č. 1172/95 (Ú. v. EÚ L 152, 16.6.2009, s. 23).

                     (3)

                        Delegované nariadenie Komisie (EÚ) 2015/2446 z 28. júla 2015, ktorým sa dopĺňa nariadenie Európskeho parlamentu a Rady (EÚ) č. 952/2013, pokiaľ ide o podrobné pravidlá, ktorými sa bližšie určujú niektoré ustanovenia Colného kódexu Únie (Ú. v. EÚ L 343, 29.12.2015, s. 1).